ЕгъэджакIуэ нэсхэр
КъБКъУ-м ПедагогикэмкIэ и колледжым щызэхэтащ мы еджапIэр къэзыухауэ нобэ ди республикэм и щIыпIэ зэмылIэужьыгъуэхэм зи къалэныр къыщезыхьэлIэ егъэджакIуэ ныбжьыщIэхэм ягъэхьэзыра щIэныгъэ проектхэр къыщапщытэ зэIущIэхэр. Ар зэрекIуэкIа тхьэмахуэм къриубыдэу утыку кърахьащ зэманым сыт и лъэныкъуэкIи хэзагъэ икIи мыхьэнэ ин зиIэ Iуэху еплъыкIэ зыбжанэ. Налшык дэт лицей №2-м и пэщIэдзэ классхэм щезыгъаджэ КъуэщIысокъуэ Залым и гъэсэн Шыбзыхъуэ Инал утыку кърихьащ «Тамбукъан гуэлым и блэкIар, и нобэр, и къэкIуэнур» зыфIища къэхутэныгъэ лэжьыгъэ купщIафIэ. КъэпщытакIуэ гупым хэтхэм ягу ирихьащ мы гуэлым цIыхухэм я узыншагъэр егъэфIэкIуэнымкIэ иIэ сэбэпынагъыр къыхэщу Инал иригъэкIуэкIа презентацэр. Езыр-езыру кIэлъыплъурэ Шыбзыхъуэм къихутащ, гуэлыр къыщиу щIыпIэм хуэзэу кIуэцIрыкI гъуэгур Iэтын зэрыхуеймрэ абы папщIэ щыIэ Iэмалхэмрэ. Абы теухуа видеоролики игъэлъэгъуащ. ПэщIэдзэ классым щыщIэдзауэ апхуэдэ Iущагъ къызэкъуэзыха еджакIуэм ирата упщIэхэми жэуап гъэхуа къазэрыритам къызэгъэпэщакIуэхэр хьэщыкъ имыщIу къэнакъым икIи фIыщIэ ин хуащIащ къыдэкIуэтей щIэблэм апхуэдэ щIэныгъэ куу ябгъэдэлъхьэным зи зэфIэкI езыхьэлIа егъэджакIуэ ныбжьыщIэми. КъуэщIысокъуэр ехъулIэныгъэкIэ нобэ аспирантурэм щоджэ, адэкIэ кандидат лэжьыгъэм зритыну и мурадщ. Залым къыхиха лэжьыгъэ гъуэгуанэм зыкIи хущIегъуэжакъым икIи фIыщIэ ин яхуищIащ абыкIэ къыдэIэпыкъуа, педколледжым и лэжьакIуэхэм.
Педагогикэм хухаха тхьэмахуэ зэхыхьэм апхуэдэу я зэфIэкI хъарзынэхэр щагъэлъэгъуащ курыт школ №29-м и егъэджакIуэхэу Къуэшыкъуей Ларисэрэ Павловэ Ольгэрэ, Щхьэлыкъуэ дэт курыт еджапIэ №1-м щезыгъаджэ Соблыр Софият. «ФГОС-м и мардэхэм тету егъэджакIуэр зэрылэжьэну Iэмалхэр»,«Егъэджэныгъэм и кIыщ» фIэщыгъэхэм щIэту мыбыхэм ягъэхьэзыра докладхэми увыпIэ хъарзынэ иратащ.
ЗэIущIэр зэрекIуэкIа тхьэмахуэм къриубыдэу къызэрагъэпэщащ «Сэ сыегъэджакIуэщ» зыфIаща зэпеуэр, щIэныгъэмрэ зэрырагъаджэ Iэмалхэмрэ тегъэщIауэ къыдагъэкI журналхэм я гъэлъэгъуэныгъэ.
Шэрэдж Дисэ.
